Judas Iskariot - www.bybelkennis.co.za
Judas Iskariot – Coen Slabber
Judas was een van Jesus se twaalf apostels. In die lys van dissipels verskyn sy naam telkens laaste (Matteus 10:4; Markus 3:19; Lukas 6:16). Hy word veral onthou vir die soen waarmee hy Jesus in die tuin van Getsemane verraai het. Judas is die Griekse vorm van 'n algemene Hebreeuse naam: Jehuda (dit beteken God word geloof). Die oorsprong van Iskariot is onseker. Moontlikhede sluit in:
Dit beteken "man van Keriot." Keriot mag na 'n streek in Judea verwys, maar daar was ook twee stede wat as Keriot bekend gestaan het. In Jeremia 48:24 word verwys na Kerijot oos van die Jordaanrivier in Moab. In Josua 15:25 word Kerijot-Gesron, dit is Gasor, as een van die stede in die gebied van Juda geïdentifiseer. Wat egter duidelik is, is dat Judas, anders as die ander dissipels, nie 'n Galileër was nie.
Iskariot identifiseer Judas as 'n lid van die sicarii – 'n groep sluipmoordenaars wie se doel was om die Romeine uit Judea te verdryf. Sommige historici glo egter dat die sicarii eers tussen 40 en 50 nC ontstaan het. Judas kon dus nie 'n lid van hierdie groep gewees het nie.
Sommige meen dat Iskariot "leuenaar" of "die vals een" beteken.
Iskariot is 'n afleiding van 'n Aramese woord wat "rooi kleur" beteken.
Dit mag verwys na die manier waarop Judas gesterf het. Dit kom van 'n mengwoord (Grieks en Aramees) wat "wurg" beteken. Dit beteken die naam is eers na sy dood deur die ander dissipels aan hom gegee. Dit is baie onwaarskynlik.